text: У адзін з сакавіцкіх дзён якраз і давялося нам, жыхарам вёскі Заполле, вучням і настаўнікам, атрымаць асалоду ад народнай песні, якая так глыбока кранае душу, бо гэта сваё, блізкае, цёплае.
  Да нас у госці завіталі ўдзельнікі фальклорнага гурта “На таку” з Мінска: Раман Яраш, Васіль Грынь, Алена Прохарава, Юлія Ліцвінава. Яны часта наведваюць розныя куточкі Беларусі, збіраюць, запісваюць народныя песні і выконваюць іх так, як колісь спяваліся яны па вёсках. Аж замірае душа – так прыгожа! Услед за сталічнымі выканаўцамі падхапілі песню жанчыны з фальклорнага гурта “Заранка”, што арганізаваны пры Квасевіцкім СДК, кіруе якім Вера Голуб. Палілася наша мясцовая, родная песня.
  І як жа тут утрымацца, каб не затанцаваць? Хачаце “Кракавяк? Калі ласка! “Падыспан”? “Абэрак”? Толькі танцуйце!
  Сталыя вясковыя жанчыны пусціліся ў скокі. А вось моладзь не падтрымала старэйшых. Не ўмеюць, а шкада.
  Вось і робяць добрую справу людзі, якія і самі зацікаўлены, і іншых навучаюць таму, што мы абавязкова павінны ведаць. Бо наша гэта, роднае. І як добра, што яшчэ ёсць у каго навучыцца, пераняць.